Saru en kleiner bonde steeds haaks oor geldDie SA Rugbyunie (Saru) en van die kleiner provinsiale bonde is steeds haaks oor die bedrag geld wat die nasionale liggaam aan die bonde oorbetaal. Saru het Vrydag ʼn bondige verklaring uitgereik om te sê hy het in Johannesburg met die betrokke bonde beraadslaag sonder om ʼn ooreenkoms te bereik. Almal het hulle egter verbind om die kwessie met ʼn reeks vergaderings in Oktober uit die weg te probeer ruim. Boland, Grens, die Griffons, die Luiperds en die Valke het vroeër aangedui dat hulle regstappe teen Saru beoog nadat laasgenoemde sy geldtoekenning vanjaar aan die kleiner bonde met meer as die helfte verminder het. Die ontevrede bonde beskou dié besnoeiing as ongrondwetlik.